ส่วนที่ 1

ข้อมูลสรุป (Executive Summary)

บริษัท อีเอ็มซี จำกัด (มหาชน) (“บริษัท”) ก่อตั้งขึ้น เมื่อวันที่ 4 เมษายน 2522
ในนามห้างหุ้นส่วนจำกัด อีเอ็มซี เอ็นจิเนียริ่ง ต่อมาได้มีการขยายกิจการและจดทะเบียนจัดตั้งบริษัท
อีเอ็มซี จำกัด เมื่อวันที่ 1 มีนาคม 2531 มีทุนจดทะเบียนเริ่มจัดตั้ง 2,000,000 บาท
โดยนายโกมล วงศ์พรเพ็ญภาพ เป็นหนึ่งในผู้เริ่มก่อตั้งบริษัท ต่อมาในเดือนธันวาคม 2537 บริษัท
อีเอ็มซี จำกัด ได้เข้ารวมกลุ่มกับบริษัทต่างๆ
ที่มีความเชี่ยวชาญในการทำงานด้านวิศวกรรมในด้านต่างๆ ครบวงจร เมื่อวันที่ 9 มิถุนายน 2538
และบริษัทได้แปรสภาพจากบริษัทจำกัดเป็นบริษัทมหาชนจำกัด ในชื่อ บริษัท อีเอ็มซี จำกัด (มหาชน)
และจดทะเบียนในตลาดหลักทรัพย์แห่งประเทศไทยเมื่อวันที่ 15 พฤษภาคม 2539

บริษัทดำเนินงานทางด้านวิศวกรรมไฟฟ้าและเครื่องกลและงานก่อสร้างในแขนต่างๆ ที่ครบวงจร
รวมทั้งงานรับเหมาแบบรวม (Turnkey Contracts) บริษัทแบ่งสายงานออกเป็น 3
สายงานหลักได้แก่ งานด้านวิศวกรรมระบบไฟฟ้าและเครื่องกล งานด้านวิศวกรรมก่อสร้างทั่วไป
งานวิศวกรรมก่อสร้างสาธารณูปโภคพื้นฐานและงานวิศวกรรมสิ่งแวดล้อม
และงานด้านวิศวกรรมในอุตสาหกรรมปิโตรเคมีและพลังาน
ลักษณะงานวิศวกรรมไฟฟ้าและเครื่องกลของบริษัทประกอบด้วยการออกแบบและติดตั้งระบบไฟฟ้า
การสื่อสารโทรคมนาคม ระบบประปาสุขาภิบาลและระบบป้องกันไฟ
ระบบปรับอากาศและระบายอากาศ
สำหรับงานก่อสร้างของบริษัทประกอบด้วยการก่อสร้างสิ่งปลูกสร้างในรูปแบบต่างๆ ได้แก่
งานก่อสร้างอาคารพาณิชย์ อาคารอยู่อาศัย สถาบันการศึกษา งานก่อสร้างโรงงานอุตสาหกรรม
เป็นต้น ซึ่งบริษัทให้บริการตั้งแต่งานสถาปัตยกรรม จนถึงการก่อสร้างอาคารจนเสร็จสมบูรณ์

บริษัทมีนโยบายในการที่จะเพิ่มงานจากภาครัฐและภาคเอกชนที่มีศักยภาพ
เพิ่มขีดความสามารถในการทำงานก่อสร้างให้สูงมากขึ้น
ดังนั้นบริษัทจึงวางกลยุทธ์การตลาดและการแข่งขันคือ เป็นบริษัทรับเหมางานระบบชั้นนำของประเทศ
เป็นบริษัทรับเหมาก่อสร้างครบวงจร เป็นบริษัทที่อยู่ภายใต้นโยบายคุณภาพ ประสิทธิภาพ
ตรงตามเวลา
และมีความปลอดภัยในการทำงานบริษัทมีมาตรการในการป้องกันความเสี่ยงที่จะเกิดขึ้นตามที่ได้กล่าวไว้โดยละเอียดในหัวข้อปัจจัยความเสี่ยง

ทั้งนี้จากวิกฤตการณ์ทางเศรษฐกิจและการเงินของประเทศ
ที่เริ่มจากการเปลี่ยนแปลงระบบอัตราแลกเปลี่ยนเงินตราต่างประเทศในเดือนกรกฎาคม ปี 2540
ส่งผลให้มีการลดค่าเงินบาทและมีการปิดกิจการของสถาบันการเงินหลายแห่งรวมถึงสถาบันการเงินที่บริษัทเคยได้รับการสนับสนุนทางการเงิน
สภาวะดังกล่าวทำให้บริษัทได้รับผลกระทบต่อกระแสเงินสดและสภาพคล่องทางการเงิน
จากเหตุการณ์ดังกล่าวทำให้บริษัทเริ่มเข้าสู่แผนฟื้นฟูกิจการในปี 2543
และผ่านขั้นตอนในการฟื้นฟูกิจการตามลำดับจนสามารถออกจากแผนฟื้นฟูได้ในเดือนมีนาคม ปี 2547
(ดูรายละเอียดเพิ่มเติมในส่วนที่ 2 ข้อ 2.1 ประวัติความเป็นมา
การเปลี่ยนแปลงและพัฒนาการที่สำคัญ)

สำหรับผลการดำเนินงานของบริษัทในช่วงที่ผ่านมา ในปี 2547 สิ้นสุด ณ วันที่ 31 ธันวาคม 2547
บริษัทมีสินทรัพย์รวม 1,227.31 ล้านบาท หนี้สินรวม 685.07 ล้านบาท และส่วนของผู้ถือหุ้นจำนวน
542.25 ล้านบาท และมีกำไรสุทธิ จำนวน 162.65 ล้านบาท สำหรับปี 2548 สิ้นสุด ณ วันที่ 31
ธันวาคม 2548 บริษัทมีสินทรัพย์รวม 1,365.52 ล้านบาท หนี้สินรวม 768.46 ล้านบาท
และส่วนของผู้ถือหุ้นจำนวน 597.05 ล้านบาท และมีกำไรสุทธิ จำนวน 21.51
ล้านบาทและกำไรสุทธิต่อหุ้นปรับลดเท่ากับ 0.05 บาท ณ วันที่ 28 ตุลาคม 2548
บริษัทมีทุนจดทะเบียนและเรียกชำระแล้วเท่ากับ 429,612,900 บาท แบ่งออกเป็นหุ้นสามัญจำนวน
429,612,900 หุ้น มูลค่าที่ตราไว้หุ้นละ 1 บาท

ตามมติที่ประชุมวิสามัญผู้ถือหุ้นครั้งที่ 1/2548 เมื่อวันที่ 9 กุมภาพันธ์ 2548
ได้มีมติให้ลดทุนจดทะเบียนของบริษัทจาก 484.28 ล้านบาท ลงจำนวน 50 ล้านบาท เหลือ
434.28 ล้านบาท โดยการตัดหุ้นจดทะเบียนที่ยังมิได้นำออกจำหน่าย จำนวน 50,000,000 หุ้น
ซึ่งจัดสรรไว้เพื่อรองรับการใช้สิทธิตามใบสำคัญแสดงสิทธิที่จะซื้อหุ้นสามัญของบริษัทที่จัดสรรให้แก่พนักงานของบริษัท
เนื่องจากบริษัทได้ยกเลิกการฟื้นฟูกิจการจากศาลล้มละลายกลาง เมื่อวันที่ 8 มีนาคม 2547
และยังไม่ได้มีการดำเนินการออกและเสนอขายใบสำคัญแสดงสิทธิดังกล่าวแต่อย่างใดและให้เพิ่มทุนจดทะเบียนของบริษัทโดยออกหุ้นสามัญใหม่จำนวน
197.39 ล้านหุ้น มูลค่าที่ตราไว้หุ้นละ 1 บาท รวมเป็นทุนจดทะเบียน 631.67 ล้านบาท
แบ่งออกเป็นหุ้นสามัญจำนวน 631.67 ล้านหุ้น และพิจารณาจัดสรรหุ้นเพิ่มทุนของบริษัท
โดยจัดสรรหุ้นสามัญใหม่จำนวน 50
ล้านหุ้นเพื่อรองรับการใช้สิทธิตามใบสำคัญแสดงสิทธิที่จะออกให้แก่กรรมการและ/หรือพนักงานของบริษัท
หุ้นสามัญออกใหม่จำนวน 131.39
ล้านหุ้นเพื่อรองรับการใช้สิทธิตามใบสำคัญแสดงสิทธิที่จะออกให้แก่ผู้ถือหุ้นเดิม
และหุ้นสามัญออกใหม่จำนวน 16,000,000 หุ้นเพื่อรองรับการใช้สิทธิแปลงสภาพตามหุ้นกู้แปลงสภาพ
ซึ่งอาจต้องมีการปรับสิทธิตามข้อกำหนดและเงื่อนไขของหุ้นกู้แปลงสภาพของบริษัท

บริษัทฯ ได้ออกใบสำคัญแสดงสิทธิที่จะซื้อหุ้นสามัญของบริษัทให้แก่ผู้ถือหุ้นเดิม EMC-W1
ชนิดระบุชื่อและโอนเปลี่ยนมือได้ จำนวน 107,319,744 หน่วย
เสนอขายโดยไม่คิดมูลค่าแก่ผู้ถือหุ้นเดิมของบริษัทซึ่งมีรายชื่อปรากฏอยู่ในทะเบียนผู้ถือหุ้นในวันปิดสมุดพักการโอนหุ้น
ณ วันที่ 27 กันยายน 2548 ในอัตราส่วน 4 หุ้นสามัญเดิมต่อ 1 หน่วยใบสำคัญแสดงสิทธิ อายุ 3 ปี
นับตั้งแต่วันที่ออกใบสำคัญแสดงสิทธิคือเริ่มวันที่ 2 ตุลาคม 2549 สิ้นสุดวันที่ 26 กันยายน 2551
ราคาใช้สิทธิ 2 บาท ระยะเวลาการใช้สิทธิ ครบ 1 ปี
นับแต่วันที่ออกใบสำคัญแสดงสิทธิผู้ถือใบสำคัญแสดงสิทธิสามารถใช้สิทธิใบสำคัญได้ ระยะเวลา
9.00-16.00 น. การแสดงความจำนง 5 วันทำการก่อนใช้สิทธิ

บริษัทฯ ได้ออกใบสำคัญแสดงสิทธิที่จะซื้อหุ้นสามัญของบริษัทให้แก่กรรมการและ/หรือพนักงาน ESOP
Warrant ชนิดระบุชื่อผู้ถือ และไม่สามารถเปลี่ยนมือได้ อายุ 2 ปี
นับตั้งแต่วันที่ออกใบสำคัญแสดงสิทธิ คือเริ่มวันที่ 30 มิถุนายน 2549 สิ้นสุดวันที่ 26 กันยายน 2550
จำนวน 50,000,000 หน่วย ราคาใช้สิทธิ 1 บาท ระยะเวลาการใช้สิทธิ ครบกำหนด 6 เดือน
นับจากวันที่ออกใบสำคัญแสดงสิทธิ (วันที่ 27 กันยายน 2548) เวลา 9.00-16.00 น.
การแสดงความจำนง 5 วันทำการก่อนวันใช้สิทธิ

.